TFUNDเล็งปันผลพิเศษ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ควักกำไรขายโรงงาน35ล้าน
คาดไตรมาส2เริ่มทยอยจ่ายโพสต์ทูเดย์ — กอง TFUND ตุนกำไรจากการขายโรงงาน 35 ล้านบาท เล็งจ่ายปันผลพิเศษไตรมาส 2 ปีนี้ ยอมรับกู้ลงทุนเป็นไปได้ยาก
นายสุทธิพงศ์ พัวพันประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ในไตรมาส 2 ปีนี้อาจจะพิจารณานำเงินที่ได้จากการขายโรงงานที่มีอยู่ประมาณ 35 ล้านบาท มาทยอยจ่ายปันผลพิเศษให้กับผู้ถือหน่วยลงทุนกองทุนรวมอสังหาริมทรัพย์ไทคอน (TFUND) 
“คิดอยู่ว่าจะจ่ายเงินปันผลพิเศษให้ผู้ถือหน่วยอย่างแน่นอน และต้องเป็นการจ่ายอย่างยุติธรรม แต่ปีที่ผ่านมาภาวะเศรษฐกิจไม่ดีจึงต้องเก็บเงินส่วนนั้นเอาไว้ก่อน ส่วนปีนี้สถานการณ์กลับมาดีขึ้น โดยขณะนี้สามารถเซ็นสัญญาเช่าโรงงานไปแล้ว 8,000 ตารางเมตร และคาดว่าจะสามารถเซ็นสัญญาได้เป็นหมื่นตารางเมตรในไตรมาสแรก เพราะฉะนั้นหากไตรมาส 2 สถานการณ์ดีอย่างต่อเนื่องอาจจะทยอยจ่ายปันผล” นายสุทธิพงศ์ กล่าว
ก่อนหน้านี้ กองทุน TFUND ขายโรงงาน ซึ่งเป็นสินทรัพย์ของกองทุนไปแล้ว 56 โรงงาน และได้กำไรจากการขายประมาณ 1618% โดยปัจจุบันกองทุน TFUND ถือกรรมสิทธิ์โรงงานอุตสาหกรรม 174 แห่ง 
อย่างไรก็ตาม นายสุทธิพงศ์ กล่าวว่า ในขณะนี้ยังไม่สามารถบอกได้ว่าในอนาคตจะมีการขายโรงงานออกไปอีกหรือไม่ เพราะการขายส่วนใหญ่เกิดจากความต้องการของผู้เช่าโรงงานเอง แต่การขายโรงงานหรือทรัพย์สินที่กองทุนถือกรรมสิทธิ์จะทำให้นักลงทุนรู้ว่าการลงทุนในกองทุนอสังหาริมมทรัพย์ที่ถือกรรมสิทธิ์ในทรัพย์ (ฟรีโฮลด์) ไม่ได้มีแต่รายได้จากค่าเช่าเพียงอย่างเดียว 
นอกจากนี้ กองทุน TFUND มีแผนจะเพิ่มทุนประมาณ 1,8001,900 ล้านบาท ในไตรมาส 3 ปีนี้ เพื่อลงทุนซื้อโรงงานจากบริษัทไทคอน อินดัสเทรียล คอนเน็คชั่น (TICON) ประมาณ 30 โรงงาน 
นายเทิดศักดิ์ ทวีธีระธรรมผู้อำนวยการอาวุโส ฝ่ายวิจัยหลักทรัพย์ บริษัทหลักทรัพย์ (บล.) เอเซีย พลัส กล่าวว่า แผนการลงทุนเพิ่มของกองทุน TFUND จะทำให้ผลการดำเนินงานดีขึ้นและมีโอกาสที่จะจ่ายเงินปันผลเพิ่มขึ้น นอกจากนี้หากในอนาคตกองทุนใช้เงินกู้เพื่อซื้อสินทรัพย์ที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุญาตให้กู้ยืมได้ไม่เกิน 10% ของสินทรัพย์สุทธิ จะทำให้ผลตอบแทนของกองทุนเพิ่มขึ้นจาก 7.7% เมื่อปี 2552
อย่างไรก็ตาม ในประเด็นการใช้สินเชื่อเพื่อลงทุนซื้อสินทรัพย์นั้น นายสุทธิพงศ์ กล่าวว่า คงจะเป็นไปได้ยาก เพราะเงื่อนไขที่ ก.ล.ต.กำหนดไว้ค่อนข้างเข้มงวด โดยเฉพาะปัญหาในการคืนเงินกู้ เช่นไม่สามารถเพิ่มทุนมาคืนหนี้ได้ และไม่สามารถกู้เงินเพื่อชำระหนี้ (รีไฟแนนซ์) ได้
“ทาง TICON อยากให้กองทุนกู้เงินเพื่อลงทุน แต่ถ้าดูจากเงื่อนไขในปัจจุบันแล้วค่อนข้างลำบาก เพราะฉะนั้นจึงขึ้นอยู่กับว่า ก.ล.ต.จะผ่อนคลายกฎลงหรือไม่ เพราะไม่อย่างนั้นธนาคารที่ให้กู้ก็จะได้รับแต่ดอกเบี้ยไปตลอด” นายสุทธิพงศ์ กล่าว